પાટીદાર અનામત આંદોલન સમિતિ ‘પાસ’ના નેજા હેઠળ પાટીદાર સમાજને અનામતમાં સમાવવાની માગ સાથે રપ ઓગસ્ટ, ર૦૧પના રોજ અમદાવાદના જીએમડીસી ગ્રાઉન્ડમાં મહાક્રાંતિ રેલી અને સભા યોજાઈ હતી. રેલી શાંતિપૂર્ણ રહી હોવાનું ભાજપના સિનિયર મંત્રી અને પ્રવક્તા નીતિન પટેલે જાહેર કર્યું હતું. જોકે રેલી બાદ ઉપવાસીઓ સાથેના પોલીસ ઘર્ષણ બાદ રાજ્યમાં હિંસક બનાવો બન્યા હતા જેમાં સરકારી મિલકતને ખાસ્સું નુકસાન થયું હતુું. આ અંગે ગાંધીધામના નરેન્દ્ર ગઢવીએ આ બાબતને રાજદ્રોહ સમાન ગણાવી આરોપીઓ સામે ફરિયાદ દાખલ કરી હતી. આ ફરિયાદ સંદર્ભે અનામત આંદોલનનો મુખ્ય ચહેરો એવા હાર્દિક પટેલ સહિત પાસના અન્ય કન્વીનરોની રાજદ્રોહના કેસ હેઠળ ધરપકડ કરીને જેલમાં ધકેલાઈ દેવાયા હતા.